Aussie onttroon Impey Doer Onder | Netwerk24
Aussie onttroon Impey Doer Onder
Deur Marnus Kok 26 Januarie 2020 07:30
Die Suid-Afrikaanse fietsryer Daryl Impey se oorheersing die afgelope twee jaar van die Tour Down Under is Sondag deur 'n Australiër beëindig.
Die Aussie Richie Porte (regs) het Sondag die Tour Down Under gewen. Foto: Getty Images
Richie Porte (Trek-Segafredo) is as die nuwe kampioen gekroon toe hy die sesde skof oor 151,5 km tussen McLaren Vale en Willunga Hill in Australië in die tweede plek klaargemaak het. Dit was egter genoeg om as algehele wenner gekroon te word.
Impey (Mitchelton-Scott), wat sesde algeheel geëindig het, was met die aanvang van die laaste skof die voorloper en 'n skrale twee sekondes voor Porte.
Maar Porte is nie verniet een van die beste klimmers nie. Hy het die afgelope ses jaar die skof wat teen Willunga Hill klaarmaak gewen.
Dit was omtrent iets om te aanskou hoe hy die ander jaers daar agter gelaat het. Hy kon egter nie verby die Brit Matthew Holmes (Lotto-Soudal) kom nie.
Holmes het die skof in 3 uur, 24 minute en 54 sekondes voltooi, om met die skofsege weg te stap.
Sowat 2 km van die eindstreep kon gesien word hoe Impey sukkel om by te bly. Hy het die skof in die 20ste plek voltooi.
Die Suid-Afrikaner en sy spanmaats het aanvanklik min werk in die peloton gedoen. Hulle moes natuurlik 'n oog hou op Porte.
Maar teen Willunga Hill het Porte, wat in 2017 die kampioen was en die afgelope twee jaar elke keer tweede was, gewys dat hy en sy spanmaats die ander jaers behoorlik uitoorlê het.